ועדת הכספים, כנסת 24, פרוטוקול מספר 204, 2022-01-18 11:00

ולדימיר בליאק: היום יום שלישי, ט"ז בשבט התשפ"ב, ה-18 בינואר 2022.

ולדימיר בליאק: אנחנו מתחילים את ישיבת ועדת הכספים.

ולדימיר בליאק: בסעיף הראשון שעל סדר היום יש לנו שני חוקים להכנה לקריאה ראשונה: הצעת חוק לתיקון פקודת מס הכנסה (הטבות מס לעולים חדשים), התשפ"ב-2021 של חבר הכנסת אלכס קושניר והצעת חוק לתיקון פקודת מס הכנסה (דחיית מימוש נקודות זיכוי לעולה), התשפ״א-2021 של חבר הכנסת ולדימיר בליאק.

ינון אזולאי: אם אפשר הצעה לסדר, אני אשמח.

ולדימיר בליאק: בבקשה.

ולדימיר בליאק: הצעה לסדר, חבר הכנסת ינון אזולאי.

ינון אזולאי: תודה רבה.

ינון אזולאי: בוקר טוב לכולם.

ינון אזולאי: היום פורסם בכלכליסט שהמשטרה השתמשה – אני טוען שהיא עדיין משתמשת – בתוכנת פגסוס, תוכנה של סוס טרויאני, והאזינה לראשי ערים, האזינה לאנשים שהשתתפו בהפגנות מחאה למיניהן וזאת ללא אישור ולא צווי בית משפט.

ינון אזולאי: אני שואל באיזו מדינה אנחנו.

ינון אזולאי: האם אנחנו במדינת חוק או מדינה שכל אחד יעשה בה מה שהוא רוצה, מדינת עולם שלישי?

ינון אזולאי: המשטרה מיום ליום מגלה את החולשה שלה ובמקום שהשר לביטחון הפנים יגנה, השר לביטחון פנים מיד הוציא הודעה ואומר שהוא בדק ולא היה דבר כזה.

ינון אזולאי: אני סומך על הכתב שפרסם את זה שהוא בדק לפני הפרסום והוא לא סתם אומר דברים אבל אותו שר לביטחון הפנים גם אמר אתמול שהוא לא מכיר את הסיפור של חיים מזרחי.

ינון אזולאי: כולנו מכירים, כל ילד מכיר, אבל השר לביטחון הפנים לא מכיר את חיים מזרחי שעברייני הבולשת נתנו לו מכות, פצעו אותו ושלחו אותו לבית חולים, ועובדה שאחר כך גם שיחררו אותו.

ינון אזולאי: אני שואל האם השר לביטחון פנים שלנו בכלל מתפקד ויודע מה קורה אתו.

ינון אזולאי: אולי הוא צריך לעשות בדיקות, אז שיעשה אבל לא יכול להיות שהמשטרה מתנהגת בצורה כזאת והוא לא מגן על המשטרה אלא עושה את ההיפך הגמור מאשר להגן על המשטרה.

ינון אזולאי: להגן על המשטרה זה להגיד שיש עשבים שוטים, לבדוק מי העשבים השוטים ולזרוק אותם.

ינון אזולאי: מה שהוא עושה כאן, הוא אומר שכל המשטרה הם עשבים שוטים.

ינון אזולאי: זה מה שהוא עושה ולא אנחנו כי אנחנו מעריכים שוטרים שעושים את העבודה שלהם נאמנה ועושים את העבודה הטובה.

ינון אזולאי: ברגע שהוא לא בודק והוא נותן להם גיבוי והוא בכלל לא מכיר באירועים האלה – אני חושב שהוא הבעיה ושיסיק מסקנות.

ינון אזולאי: תודה.

ולדימיר בליאק: תודה.

ולדימיר בליאק: קראתי הבוקר את התחקיר.

ולדימיר בליאק: בהחלט זה מדאיג.

ולדימיר בליאק: ראיתי את התגובה של השר לביטחון פנים שמכחיש.

ולדימיר בליאק: הוא טוען שלא היה שימוש בתוכנה ללא צו בית משפט ולא היה שימוש בתוכנה בכלל.

ולדימיר בליאק: חשוב שהנושא הזה יתברר עד תום כי בהחלט אין לזה מקום במדינה דמוקרטית.

ולדימיר בליאק: אני חושב שזה מוסכם על כולנו.

ולדימיר בליאק: אני חוזר לסדר היום.

ולדימיר בליאק: יש לנו הסכמה על מיזוג של שתי הצעות החוק, אבל לפני שאנחנו נעלה את המיזוג להצבעה אני רוצה לומר מספר מלים.

ולדימיר בליאק: ההצעה הזאת – גם ההצעה שלי וגם ההצעה של אלכס – נולדה מהשטח.

ולדימיר בליאק: לפני שנכנסתי לכנסת, במשך עשור, במקביל לפרקטיקה בראיית חשבון, שימשתי כיועץ במשרד לקליטת העלייה ליזמים עולים.

ולדימיר בליאק: ליוויתי אלפי עולים במשך השנים ובעצם ראיתי שנקודות הזיכוי שניתנות היום לעולים ב-42 החודשים הראשונים אחרי העלייה, הרבה מאוד עולים לא מצליחים לממש אותן כי את מירב הנקודות ניתן לממש ב-18 החודשים הראשונים.

ולדימיר בליאק: אחרי העלייה אנשים מתחילים ללמוד באולפן, עובדים בעבודות מזדמנות ועד שהם מגיעים לרמת השכר שהם מצליחים לשלם מס הכנסה, זה לוקח שנה, שנתיים, לפעמים אפילו יותר.

ינון אזולאי: בגלל שהם לא מוצאים עבודה?

ולדימיר בליאק: בגלל שהם לומדים באולפן, בגלל שמתחילים לעבוד בעבודות שבדרך כלל השכר בהן נמוך ועד שמגיעים לסף המס, זה לוקח זמן.

ולדימיר בליאק: אני גם זוכר את זה בדוגמה שלי.

ולדימיר בליאק: כשהתחלתי לבדוק את זה מול רשות המסים, אחרי שנבחרתי לכנסת, הסתבר שרק בערך 30 אחוזים מהעולים מצליחים לממש את ההטבה.

ולדימיר בליאק: אנחנו היום מציעים להאריך את תקופת ההטבות מ-42 חודשים ל-54 חודשים, לתת עוד נקודת זיכוי נוספת בסך הנקודות, זאת אומרת, מעלים את זה מ-7.5 ל-8.5, ולפי הערכות, גם שלנו וגם של רשות המסים, הצעד הזה יעלה את שיעור העולים הזכאים להטבה מ-30 אחוזים לכיוון של 70 אחוזים.

ולדימיר בליאק: זה בהחלט שינוי מבורך כי המטרה שלנו היא לעודד עלייה.

ולדימיר בליאק: זה מופנה לא לבעלי הון שגם הם חשובים והם מקבלים הטבות ויש להם פטור ל-10 שנים אלא זה לאותם אנשים שעובדים לא בהכרח בשכר גבוה והם יוכלו לממש את ההטבה.

ולדימיר בליאק: אם אנחנו במקרו מחוקקים חוקים, חשוב שהם לא יהפכו לאות מתה אלא יעבדו למען האזרחים.

ולדימיר בליאק: אני אעלה ל-זום את אלכס ממקום בידודו שרצה לומר כמה מלים.

ולדימיר בליאק: חבר הכנסת אלכס קושניר, יושב ראש ועדת הכספים, בבקשה.

אלכס קושניר: אני מרגיש בסדר והכול טוב.

אלכס קושניר: אני רוצה לומר כמה מלים לגבי החוק הזה.

אלכס קושניר: אני נתקלתי בבעיה הזאת עת הייתי מנכ"ל משרד העלייה והקליטה ואני רואה שאירוס הומינר ממשרד העלייה והקליטה נמצאת בדיון והיא יכולה גם להעיד על כך.

אלכס קושניר: ניסיתי להוביל מהלך לשינוי מול רשות המסים אבל זה לא צלח.

אלכס קושניר: גם אחרי שנבחרתי לכנסת ניסיתי להוביל את החקיקה הזאת אבל מהאופוזיציה זה היה בלתי אפשרי.

אלכס קושניר: עכשיו אני מאוד שמח שאנחנו עושים את התיקון הזה כשאנחנו בקואליציה.

אלכס קושניר: ולדימיר אמר מאוד נכון.

אלכס קושניר: החוק הקיים לפני השינוי מייצר קבוצות זכאות ריקות.

אלכס קושניר: זה חוק שהוא נחמד על הנייר אבל בפועל העולים שהגיעו לארץ בשנים הראשונות כמובן לא מגיעים לסף המס ולכן לא מנצלים את ההטבה.

אלכס קושניר: לכן אני מאוד מאוד שמח שאנחנו עושים את השינוי הזה, גם מאריכים את תקופת ההטבה וגם בונים אותה בצורה הרבה יותר הגיונית כך שיכולת המימוש והתיקון למימוש הרבה יותר גבוהה.

אלכס קושניר: ולדימיר, בנימה אישית אני חייב לומר שזה מאוד מאוד סמלי ומשמח שאת המנהל את הדיון הזה.

אלכס קושניר: כפי שאמרת, אתה מביא את זה מהשטח בתפקידיך הקודמים עת היית יועץ לעולים שעוסקים בפתיחת עסקים בישראל וראית את זה הלכה למעשה .

אלכס קושניר: לכן אני מאוד שמח שהגענו ליום הזה שאנחנו מאשרים את ההצעה הזאת.

אלכס קושניר: אני בטוח שלאף אחד מחברי הוועדה לא תהיה כל התנגדות לתיקון הזה כי בסופו של דבר צריך לזכור שמדינת ישראל היא הבית של העם היהודי, אחד מעמודי התווך של הציונות זו העלייה שהיא מבורכת ואנחנו עושים כאן הכול כדי שישראל תהפוך להיות מדינה אטרקטיבית יותר עבור העולים ונעשה כל מה שאנחנו יכולים כדי לאפשר לעולים להרגיש כאן בבית.

אלכס קושניר: אני מבקש מחברי הוועדה לתמוך בהצעה הזאת.

אלכס קושניר: תודה רבה.

ולדימיר בליאק: תודה.

ולדימיר בליאק: אנחנו מחכים שתחזור.

ולדימיר בליאק: גם אני מאוד שמח שאנחנו מקדמים את החוק ביחד.

ולדימיר בליאק: אני חושב שזה חוק חשוב ומשמעותי לציבורים גדולים מקרב העולים החדשים.

ינון אזולאי: אלכס, אתה שוב מנצל את החולשה שלי שאתה לא כאן ואני אתמוך עוד פעם בגלל הבקשה שלך, כמו אתמול, אבל בסדר, אין לך עוד הרבה זמן לבידוד אלא עוד שלושה ימים לנצל את זה.

ינון אזולאי: שאלה.

ינון אזולאי: ולדימיר, אתה אמרת שאתם מאריכים את זה ל-54 חודשים במקום 42 חודשים.

ינון אזולאי: אתה אומר שלוקח כשנתיים עד שעולה מתחיל להתאקלם ולמצוא את העבודה הנכונה.

ינון אזולאי: לכן למה לא להאריך את התקופה בעוד 24 חודשים או ב-18 חודשים יותר?

ינון אזולאי: כלומר, התקופה תהיה או עבודה או שהוא בהארכה של ה-18 חודשים, הראשון מביניהם.

ולדימיר בליאק: היינו במגעים מול אגף התקציבים והיו כמה אופציות.

ולדימיר בליאק: בסופו של דבר הגענו למתווה הזה שלדעתנו הוא המיטבי.

ולדימיר בליאק: את רוב ההטבה, שלוש נקודות, העולים יקבלו החל מהשנה השנייה במשך 18 חודשים.

ולדימיר בליאק: בדקנו גם לפי הקבוצות, לפי רמות השכר, וזה המתווה שמביא לתוצאה מיטבית.

ינון אזולאי: להערכתכם מה יהיה הניצול ב-54 חודשים?

ולדימיר בליאק: אם היום בערך 30 אחוזים מצליחים לנצל את זה, אנחנו מעלים את המספר לאזור ה-70 אחוזים.

ינון אזולאי: היום עולה נחשב עולה במשך עשר שנים?

ולדימיר בליאק: כן.

ינון אזולאי: אתם נוגעים בהגדרה של העולה.

ולדימיר בליאק: לא.

ולדימיר בליאק: גם היום מבחינת נקודות הזיכוי, יש מגוון של הטבות לעולים.

ולדימיר בליאק: בחוק יש פטור עד עשר שנים להכנסות שהופקו לפני העלייה.

ולדימיר בליאק: כאן מתן נקודות זיכוי, עד היום היה במשך 42 חודשים.

ולדימיר בליאק: אנחנו בעצם נותנים עוד שנה ועוד נקודת זיכוי משנים את המתווה של הנקודות כדי לדחות את מרב הנקודות לשנים יותר מאוחרות.

ינון אזולאי: אם עולה מגיע וממשיך לעבוד בחוץ לארץ.

ינון אזולאי: אנחנו מכירים את זה למשל אצל עולי צרפת שמגיעים לארץ אבל עדיין יש להם את העסקים בחוץ לארץ עד שהם מתאקלמים כאן.

ינון אזולאי: אני לא יודע איך מתבצע הדיווח שלהם ויכול להיות שתאמר לי שהם מזוכים בנקודות או שהם בכלל לא משלמים כאן כרגע מס עד שיעבירו את החשבונות שלהם.

ינון אזולאי: השאלה היא אם גם הם נכללים בתוך זה אפילו שהעבודה שלהם היא בצרפת.

ולדימיר בליאק: לא.

ולדימיר בליאק: הכנסה מחוץ לארץ זה במישור אחר אבל אני אשמח אם רשות המסים תתייחס לזה בהמשך.

ולדימיר בליאק: אני מעלה להצבעה את המיזוג של שתי הצעות החוק.

ולדימיר בליאק: מי בעד מיזוג שתי הצעות החוק?

ולדימיר בליאק: מי נגד?

ולדימיר בליאק: מי נמנע?

ולדימיר בליאק: המיזוג אושר

ולדימיר בליאק: אושר פה אחד מיזוג שתי הצעות החוק.

שלומית ארליך: שתי ההצעות מוזגו להצעה אחת.

שלומית ארליך: נקריא את הנוסח.

שלומית ארליך: הנוסח נמצא לפניכם.

שלומית ארליך: סעיף 35 קובע את נקודות הזיכוי לעולה.

שלומית ארליך: היום, לפי הסעיף, בחישוב מס של עולה, באות בחשבון רבע נקודת זיכוי לכל חודש מ-18 החודשים הראשונים לעלייתו לישראל, שישית נקודת זיכוי לכל חודש ב-12 החודשים שאחריהם ויש את שתים-עשרית נקודת זיכוי לכל חודש מ-12 החודשים שלאחריהם.

שלומית ארליך: מה שעושים כאן בסעיף הראשון, מוסיפים עוד מדרגה נוספת בראש.

שלומית ארליך: בפקודת מס הכנסה, בסעיף 35, בסעיף קטן (א), במקום "פסקה (1)" יבוא – "(1) שתים עשרית נקודת זיכוי לכל חודש משנים עשר החודשים הראשונים לעלייתו לישראל".

שלומית ארליך: זאת התוספת.

ינון אזולאי: כלומר, התוספת תהיה גם בניקוד.

שלומית ארליך: היא תוספת של שתים עשרית נקודת זיכוי לכל חודש מ-12 החודשים הראשונים.

ולדימיר בליאק: עוד נקודת זיכוי אחת במצטבר.

שלומית ארליך: (1א), זאת הפסקה שהיום היא הפסקה הראשונה, השינוי בה היא ניסוחי.

שלומית ארליך: זה רבע נקודת זיכוי לכל חודש מ-18 החודשים שלאחריהם.

שלומית ארליך: זה כבר קיים היום.

שלומית ארליך: בסעיף קטן (ג), במקום "בתקופת 42 החודשים האמורים" יבוא "בתקופת 54 החודשים האמורים".

שלומית ארליך: היום סעיף קטן (ג) אומר ש"הזיכוי יינתן לשנת מס שכולה או מקצתה נמצאת בתקופת 42 חודשים לפי מספר החודשים שהעולה ישב בארץ ולא יינתן אלא בפעם הראשונה שנעשה לעולה.

שלומית ארליך: לפי בקשתו לא תובא במניין אותה תקופה של היעדרות רצופה שאינה פחותה משישה חודשים ואינה עולה על שלוש שנים".

שלומית ארליך: מה שעושים כאן בפסקה (2), מתקנים את התקופות כך שהסכימה תתאים להוספת שתים-עשרית הנקודה שמוסיפים כאן במדרגה הראשונה.

שלומית ארליך: בסעיף קטן (ה)(2), במקום "42 החודשים" יבוא "54 החודשים".

שלומית ארליך: סעיף קטן (ה) מדבר על כך ש"על אף האמור בסעיף קטן (ג)" שקראתי עכשיו, "שר האוצר רשאי, באישור ועדת הכספים של הכנסת, לקבוע כללים למתן זיכויים למי שהיה בעבר בגדר עולה ודרך כלל או במקרים מסוימים הוראות אחרות לגבי תחילת תקופת 42 החודשים והפסקה ברציפות התקופה".

שלומית ארליך: כאן שוב מתקנים מ-42 חודשים ל-54 חודשים.

שלומית ארליך: תחילה ותחולה.

שלומית ארליך: תחילתו של חוק זה ביום כ"ח בטבת התשפ"ב (1 בינואר 2022) - הוא בעצם רטרואקטיבי 18 ימים – (להלן יום התחילה) והוא יחול לגבי הכנסה שהופקה או נצמחה מים התחילה ואילך".

שלומית ארליך: כאן אנחנו נוסיף תיקון כך שהוא יחול לגבי הכנסה שהופקה או נצמחה למי שנעשה עולה בפעם הראשונה מיום התחילה ואילך.

שלומית ארליך: מה שאנחנו מוסיפים כאן זה את המדרגה הראשונה שמתייחסת ל-12 החודשים הראשונים לעלייתו לישראל ולכן מי שנמצא כבר היום בצנרת, לא יהיה זכאי ללכת אחורה ולקבל את ההטבה אלא רק למי שהפך לעולה.

ינון אזולאי: כמה זמן אחורה הוא יהיה זכאי?

שלומית ארליך: אם הפכת עכשיו לעולה לראשונה, אתה תהיה זכאי למדרגה הראשונה של השתים-עשרית נקודת זיכוי ל-12 חודשים.

ינון אזולאי: הפכתי עכשיו לעולה, כלומר מה-1 בינואר?

ינון אזולאי: או שכבר הייתי?

שלומית ארליך: כן.

שלומית ארליך: מה-1 בינואר 2022.

ינון אזולאי: למה לא מי ששנתיים עכשיו עולה ועדיין לא מצא את העבודה שלו?

ינון אזולאי: זה כן יכול להיטיב אתו.

ולדימיר בליאק: לדעתי זאת תחולה רטרואקטיבית.

ינון אזולאי: אתה עושה כאן רטרואקטיבית אבל אני שואל אם אתה רוצה להיטיב איתם, הרי גם כך השנה הזאת לא הייתה משופעת בעולים, ואם אתה עושה תיקון, אל תעשה תיקון ל-1 בינואר אלא תעשה תיקון אחורה של שנה אחורה, של שנתיים אחורה.

ינון אזולאי: השנתיים האלה, זאת הבעיה עליה אתה מדבר שרק 30 אחוזים הגישו.

ינון אזולאי: תבקש שזה יהיה מה-1 בינואר ואז אוטומטית אתה מרוויח את אותם אלה שעלו בשנתיים האלה שהן שנות קורונה ובכל זאת הם באו לכאן.

ינון אזולאי: נראה לי שבסך הכול מדובר על 25 אלף עולים.

ינון אזולאי: אתה נותן להם את ההטבה הזאת וזה גם הגיוני לתת את ההטבה הזאת.

ינון אזולאי: כך אני חושב.

שלומית ארליך: המצב כרגע הוא שאם הם כבר נכנסו, בעצם כבר חלה עליהם המדרגה הראשונה.

ינון אזולאי: אבל חלה עליהם המדרגה הראשונה, לא בהטבה כי ההטבה תחול רק מה-1 בינואר והם כבר פספסו.

ולדימיר בליאק: לא.

ולדימיר בליאק: הייתה להם הטבה.

ולדימיר בליאק: היא הייתה במבנה אחר.

ינון אזולאי: אבל המבנה הזה של ההטבה, אתה אומר שלא מספיקה להם ההטבה כי הם לא ניצלו אותה.

ולדימיר בליאק: נכון, אבל יש כאלה שכבר ניצלו.

ינון אזולאי: אלה שניצלו, אין לי בעיה.

ינון אזולאי: אלה שניצלו, הם לא יכולים לעשות כלום.

ינון אזולאי: אתה לא בא לתקן להם את מה שהם ניצלו.

ינון אזולאי: כל הבעיה שלך, אתה בא לתקן את ה-70 אחוזים האלה או ה-40 אחוזים בחישוב שלכם, שהם לא תיקנו, שהם עדיין לא מתוקנים ולא מקבלים את זה.

ינון אזולאי: אני אומר בוא תעזור להם.

ולדימיר בליאק: אני חושב שזאת הצעה סבירה ואנחנו נבחן אותה לקראת קריאה שנייה ושלישית במגעים מול משרד האוצר.

ולדימיר בליאק: שוב, אני חושב שחלק כן ניצלו.

ינון אזולאי: אין בעיה.

ינון אזולאי: מי שניצל, ניצל.

ינון אזולאי: את כל זה אתה עושה בגלל מי שלא ניצל.

ינון אזולאי: מי שלא ניצל, אתה צריך לעזור לו כדי שינצל.

ינון אזולאי: אגב, אלה שלא ניצלו, אתה אומר ש-30 אחוזים ניצלו, כלומר, 70 אחוזים לא ניצלו, הם לא ניצלו כי לא מצאו עבודה או שלא ניצלו כי לא הגיעו לדרגת המס?

ינון אזולאי: כלומר, מצאו עבודה אבל לא הגיעו לדרגת המס?

ולדימיר בליאק: זה היינו הך.

ולדימיר בליאק: הם לא שילמו מס.

ינון אזולאי: בשביל ההבנה.

ינון אזולאי: אני אומר לתת לשניהם.

ינון אזולאי: אני מסכים אתך שבתוצאה צריך להיות לשניהם אבל אני שואל האם האחוזים הגבוהים יותר הם אלה שלא מצאו עבודה או שמצאו עבודה והשתכרו פחות משכר מינימום?

ולדימיר בליאק: הבדיקה נעשתה לפי האנשים שכן הגיעו לחבות במס או לא הגיעו לחבות במס.

ולדימיר בליאק: המשנה למנהל רשות המסים, מירי סביון ב-זום.

מירי סביון: בוקר טוב.

מירי סביון: אני חושבת שבאמת אתה נתת לחבר הכנסת ינון אזולאי את התשובה.

מירי סביון: שוב, התיקון הזה ככל שהוא יעבור – ושוב, עם התיקון ששלומית התייחסה אליו בנושא של תחולה – הוא מתייחס לעולים חדשים שכן מגיעים לחיוב במס על ההכנסות שלהם.

מירי סביון: זאת אומרת, אם עולים מכוח סעיפים אחרים שמעניקים פטור להכנסות שלהם מחוץ לארץ לתקופות מסוימות, אותן הכנסות שממילא מקבלות את הפטור, אלה לא הכנסות שרלוונטיות להטבה של נקודות הזיכוי.

מירי סביון: ההטבה של נקודות הזיכוי ניתנת לאותן הכנסות שכן מגיעות לחיוב מס בישראל ואז עליהן העולה החדש זכאי לנקודות זיכוי.

ינון אזולאי: את לא מרגישה טוב?

מירי סביון: גם אני עם קורונה.

ינון אזולאי: רפואה שלמה.

מירי סביון: תודה.

מירי סביון: טוב שיש לנו את ה-זום כדי להיות בקשר.

מירי סביון: אם יש לעולה חדש הכנסות מחוץ לארץ שפטורות מכוח הסעיפים שמעניקים פטורים להכנסות של עולים חדשים, ההכנסה הזאת ממילא לא מגיעה לחיוב במס.

מירי סביון: הסעיפים האלה של נקודות הזיכוי הם באמת רלוונטיים לאותן הכנסות שחייבות במס בישראל ואז נקודות הזיכוי בעצם מקטינות את חבות המס בגין אותן הכנסות.

ולדימיר בליאק: תודה.

ינון אזולאי: ולדימיר, כל עולה מכל המדינות, כולם מקבלים ללא הבדל?

ולדימיר בליאק: כן.

ולדימיר בליאק: ברור.

ינון אזולאי: בהגדרה של עולים, לכולם יש את אותה הגדרה כל הזמן.

ולדימיר בליאק: כן.

שלומית ארליך: הגדרת עולה היא מי שבידו אשרת עולה או תעודת עולה לפי חוק השבות או מי שזכאי לאשרה או לתעודה כאמור בידו אשרה או רישיון לישיבת ארעי לפי חוק הכניסה לישראל, תושב חוזר או מי שנמנה עם סוג בני אדם ששר האוצר קבע שדינם כדין עולה לעניין זה אך למעט מי שאזרחותו הישראלית התבטלה לפי סעיף 10(ד) לחוק האזרחות.

שלומית ארליך: זה הכול מוגדר באותו סעיף 35.

ינון אזולאי: רפואה שלמה, מירי.

ולדימיר בליאק: רפואה שלמה.

ולדימיר בליאק: תודה.

שלומית ארליך: באותה הזדמנות, אולי התייחסות לעלות התקציבית כיוון שאנחנו בקריאה ראשונה.

מירי סביון: אלישיב ידייק את זה.

ולדימיר בליאק: אני מקווה שאתה לא חולה.

אלישיב ממן: האמת היא שיצאתי פעמיים חיובי בבדיקות הביתיות ושלילי ב-PCR כך שבכל מקרה אני נזהר ולא מגיע למקומות עם אנשים.

אלישיב ממן: העלות התקציבית היא כ-30 מיליון שקלים.

אלישיב ממן: זה הסכום שתמחרנו.

ולדימיר בליאק: תודה.

ולדימיר בליאק: המשרד לקליטת העלייה, אירוס הומינר.

אירוס הומינר: גם אני נפלתי בתוך העניין ואני מתנצלת על הקול המתכתי.

ולדימיר בליאק: רפואה שלמה.

ינון אזולאי: רפואה שלמה.

ינון אזולאי: הייתי מציע שאנחנו נהיה ב-זום ואתם תהיו באיזה כינוס.

ינון אזולאי: זה יהיה יותר קל.

אירוס הומינר: משרד העלייה והקליטה מברך על הצעד הזה שהוא צעד מאוד משמעותי.

אירוס הומינר: בדיוק כמו שנאמר כאן, היו פניות רבות בנוגע לעניין הזה כי לא היה ניתן לממש את נקודות הזיכוי בראשית העלייה, מכל הסיבות שפורטו כאן.

אירוס הומינר: אין לנו ספק שהמהלך הזה מבורך ובצורה כזאת ניתן יהיה לממש את הזכאות של העולים ולעודד בצורה כזאת את הקליטה המיטבית שלהם.

אירוס הומינר: אנחנו לחלוטין מברכים על התהליך.

אירוס הומינר: יישר כוח לכל מי שיזם את זה.

ולדימיר בליאק: תודה.

ולדימיר בליאק: לפני מספר שבועות אני דיברתי עם השרה וגם היא בירכה על המהלך.

ולדימיר בליאק: אנחנו נעלה להצבעה את הצעת החוק כהכנה לקריאה ראשונה לפי הנוסח שהקריאה היועצת המשפטית.

ולדימיר בליאק: מי בעד?

ולדימיר בליאק: מי נגד?

ולדימיר בליאק: מי נמנע?

ולדימיר בליאק: אושרה

ולדימיר בליאק: הצעת החוק אושרה פה אחד.

שלומית ארליך: הנוסח התקבל והוא מועבר להכנה ולהנחה לפני קריאה ראשונה.

ולדימיר בליאק: תודה רבה.